Document ID: 32007D0153

РЕШЕНИЕ НА КОМИСИЯТА
от 6 март 2007 година
за изменение на приложение А към Решение 2006/679/ЕО относно техническата спецификация за оперативна съвместимост, свързана с подсистемата „Контрол, управление и сигнализация“ на трансевропейската конвенционална железопътна система и на приложение А към Решение 2006/860/ЕО относно техническата спецификация за оперативна съвместимост, свързана с подсистемата „Контрол, управление и сигнализация“ на трансевропейската железопътна система за високоскоростни влакове
(нотифицирано под номер C(2007) 675)
(текст от значение за ЕИП)
(2007/153/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 96/48/ЕО на Съвета от 23 юли 1996 г. относно оперативната съвместимост на трансевропейската железопътна система за високоскоростни влакове (1), и по-специално член 6, параграф 1 от нея,
като взе предвид Директива 2001/16/ЕО на Европейския парламент и на Съвета от 19 март 2001 г. относно оперативната съвместимост на трансевропейската конвенционална железопътна система (2), и по-специално член 6, параграф 1 от нея,
като има предвид, че:
(1)
Решение 2006/679/ЕО на Комисията (3) установи първата техническа спецификация (ТСОС) за оперативна съвместимост, свързана с подсистемата „Контрол, управление и сигнализация“ на трансевропейската конвенционална железопътна система.
(2)
Решение 2002/731/ЕО на Комисията (4) установи първата техническа спецификация („TSI“) за оперативна съвместимост относно подсистемата „Контрол, управление и сигнализация“ на трансевропейската конвенционална железопътна система; то беше отменено и заменено с Решение 2006/860/EО.
(3)
Техническият напредък поражда необходимостта от актуализиране на задължителния набор от спецификации, установени в приложение А към Решение 2006/679/ЕО и Решение 2006/860/ЕО, по-специално с оглед да се вземе предвид споразумението, постигнато в работните групи на Европейската железопътна агенция върху версия 2.3.0 на спецификациите за системните изисквания. Тази версия трябва да се прилага едновременно за конвенционалната железопътна система и за железопътната системата за високоскоростни влакове.
(4)
В съответствие с член 6, параграф 2 от Директива 96/48/ЕО и член 6, параграф 2 от Директива 2001/16/ЕО Европейската железопътна агенция ще бъде отговорна за подготовката на ревизията и актуализирането на техническите спецификации за оперативната съвместимост (ТСОС) и за изготвянето на всякакви препоръки за Комитета, споменат в член 21, с цел да се вземат предвид развитието на технологията или социалните изисквания.
(5)
В съответствие с член 12, буква б) от Регламент (ЕО) № 881/2004 на Европейския парламент и на Съвета (5), Европейската железопътна агенция ще гарантира, че ТСОС са адаптирани към техническия напредък и пазарните тенденции, както и към социалните изисквания, и ще предложи на Комисията изменение към ТСОС, както смята за необходимо.
(6)
Европейската железопътна агенция прие на 24 октомври 2006 г. препоръка относно списъка със задължителните спецификации, установени в Техническите спецификации за оперативна съвместимост за конвенционалната система и железопътната система за високоскоростни влакове.
(7)
Мерките, предвидени в настоящата директива, са в съответствие със становището на комитета, учреден съгласно член 21 от Директива 96/48/ЕО,
ПРИЕ НАСТОЯЩОТО РЕШЕНИЕ:
Член 1
Списъкът със задължителни спецификации, установен в приложение А към ТСОС, който е приложен към Решение 2006/679/ЕО относно подсистемата „Контрол, управление и сигнализация“ на трансевропейската конвенционална железопътна система, се заменя със списъка на задължителните спецификации, приложен към настоящото решение.
Член 2
Списъкът със задължителни спецификации, установен в приложение А към ТСОС, който е приложен към Решение 2006/860/ЕО, свързан с подсистемата „Контрол, управление и сигнализация“ на трансевропейската железопътна система за високоскоростни влакове, се заменя със списъка на задължителните спецификации, приложен към настоящото решение.
Член 3
Настоящото решение се прилага от датата на неговото нотифициране.
Член 4
Адресати на настоящото решение са държавите-членки.
Съставено в Брюксел на 6 март 2007 година.

Labels: 7
8
15